b'\n_START_ARTICLE_\nHarilik iisop\n_START_SECTION_\nBotaaniline iseloomustus\n_START_PARAGRAPH_\nVarred 20\xe2\x80\x9360\xc2\xa0cm k\xc3\xb5rgused, p\xc3\xbcstised. Varred on kandilised, alaosas puitunud ja ladvas kaetud peente karvakestega .Lehed s\xc3\xbcstjad, terveservalised, tumedad sinakasrohelised, v\xc3\xa4ga l\xc3\xbchikese rootsuga, neis on arvukalt \xc3\xb5lin\xc3\xa4\xc3\xa4rmeid. Lehed asetsevad varrel m\xc3\xa4nnasena. \xc3\x95ied tumesinised, harvem sinakasvioletsed, roosad v\xc3\xb5i valged, koondunud tihedasse t\xc3\xa4hk\xc3\xb5isikusse. \xc3\x95ied intensiivse l\xc3\xb5hnaga, l\xc3\xb5hnavad kampri j\xc3\xa4rele ._NEWLINE_Mullastiku suhtes v\xc3\xa4hen\xc3\xb5udlik, kuid vajab p\xc3\xa4ikesepaistelist kasvukohta, talub k\xc3\xbclma h\xc3\xa4sti, sobib Eesti kliimasse . Paljundatakse seemnetega v\xc3\xb5i puhmikute jagamise teel.\n_START_SECTION_\nLevila\n_START_PARAGRAPH_\nKasvab looduslikult L\xc3\xb5una-Euroopas ja Vahemere maades, lisaks laiadel aladel Aasias, P\xc3\xb5hja-Aafrikas ning v\xc3\xb5\xc3\xb5rliigina P\xc3\xb5hja-Ameerikas ._NEWLINE_Eestis kasvatatakse kultuurtaimena.\n_START_SECTION_\nRavimtaimena\n_START_PARAGRAPH_\nRahvameditsiinis on iisop tuntud kui erguti. Droogiks on \xc3\xbcrt, see on \xc3\xb5ite ja lehtedega ladvaosa, mis v\xc3\xb5ib olla nii v\xc3\xa4rske kui ka kuivatatud. Seda peaks koguma enne taime \xc3\xb5itsemist v\xc3\xb5i \xc3\xb5itsemise alguses. Kuivatamise protsessi k\xc3\xa4igus taimele iseloomulik kamprit meenutav aroom v\xc3\xa4heneb. Eeterlik \xc3\xb5li, mis on v\xc3\xa4rvusetu v\xc3\xb5i kollakasroheline viskoosne vedelik, saadakse taime veeauruga destilleerides. Vedeliku l\xc3\xb5hn on magus, v\xc3\xbcrtsine ja kamprit meenutav . Kui taim on kaheaastane, v\xc3\xb5ib suve jooksul koguda \xc3\xbcrti kaks korda:  esimene l\xc3\xb5ikus soovitatakse teha juuli alguses, seejuures taimed ei tohiks olla veel t\xc3\xa4is\xc3\xb5ites ja teine l\xc3\xb5ikus teostatakse tavaliselt septembrikuus . Harilik Iisop on eeterlike \xc3\xb5lide poolest rikkaim enne \xc3\xb5ite puhkemist . Peale \xc3\xbcrdi kogumist see kuivatatakse kimpudena temperatuuril kuni 40 kraadi, varjulises ja hea tuulet\xc3\xb5mbusega ruumis. Droog s\xc3\xa4ilib puu- v\xc3\xb5i klaasn\xc3\xb5us 2 aastat . Iisopi eeterlikud \xc3\xb5lid sisaldavad kamfeeni, tsineooli, pineeni ja limoneeni, mis on k\xc3\xb5ik tugevatoimelised ._NEWLINE_Teed soovitatakse juua maksimaalselt kaks n\xc3\xa4dalat j\xc3\xa4rjest ja siis pidada kuu aega pausi. Iisopi\xc3\xb5li v\xc3\xb5ib m\xc3\xa4\xc3\xa4rida nahale p\xc3\xb5letuste, ekseemi ja haavade parandamiseks . Vesit\xc3\xb5mmist on kasutatud igeme- ja silmap\xc3\xb5letiku korral . K\xc3\xb5\xc3\xb5mast vabanemiseks ja ilusate s\xc3\xa4ravate juuste saavutamiseks soovitatakse loputada pead iisopi vesit\xc3\xb5mmisega, kui seda aga peanahale h\xc3\xb5\xc3\xb5ruda, aitab see juuste katkemise korral ._NEWLINE_Eeterliku \xc3\xb5li kauaaegsel kasutamisel v\xc3\xb5ivad esineda krambid . Ei tohi anda v\xc3\xa4ikestele lastele, kasutada raseduse ajal ja samuti ei soovitata kasutata neeruhaiguste korral ja k\xc3\xb5rge verer\xc3\xb5hu all kannatajatel . Samuti on droogi toimed paljusuunalised ja \xc3\xbcpris n\xc3\xb5rgad .\n_START_SECTION_\nMuud kasutusalad\n_START_PARAGRAPH_\nKasvatatakse maitse-, ilu- ja meetaimena. Eestis  ei ole iisop maitsetaimena v\xc3\xa4ga tuntud, kuid teda v\xc3\xb5ib lisada k\xc3\xb5ikidele liha-, kala- ja k\xc3\xb6\xc3\xb6giviljatoitudele . V\xc3\xbcrtsikamad on v\xc3\xa4rske taime lehed . Laialdaselt kasutatakse nii konservi-, liha- kui ka kalat\xc3\xb6\xc3\xb6stuses,lisaks sellele on tuntud lik\xc3\xb6\xc3\xb6ri- ja veiniv\xc3\xbcrtsina. Iisopi terav maitse parandab rasvaste toitude maitset, kuid seda tuleb kasutada ettevaatlikult. Sellest tulenevalt on kalamarinaade valmistades iisop asendamatu maitseaine . Meetaimena annab saaki 40\xe2\x80\x9360\xc2\xa0kg/ha .'